CELEX: 32009L0131
Language: hu
Date: 2009-10-16 00:00:00
Title: A Bizottság 2009/131/EK irányelve ( 2009. október 16. ) a vasúti rendszer Közösségen belüli kölcsönös átjárhatóságáról szóló 2008/57/EK európai parlamenti és tanácsi irányelv VII. mellékletének módosításáról (EGT-vonatkozású szöveg)

17.10.2009   
            
            
               HU
            
            
               Az Európai Unió Hivatalos Lapja
            
            
               L 273/12
            
         
      A BIZOTTSÁG 2009/131/EK IRÁNYELVE
   
   (2009. október 16.)
   a vasúti rendszer Közösségen belüli kölcsönös átjárhatóságáról szóló 2008/57/EK európai parlamenti és tanácsi irányelv VII. mellékletének módosításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvre (1) és különösen annak 27. cikke (4) bekezdésére,
   tekintettel az Ügynökség 2009. április 17-i ERA/REC/XA/01-2009 ajánlására,
   mivel:
   
               (1)
            
            
               A 881/2004/EK európai parlamenti és tanácsi rendelet (2) 9b. cikkének (2) bekezdése értelmében az Európai Vasúti Ügynökség (a továbbiakban: Ügynökség) 2009. január 19-ig köteles felülvizsgálni a 2008/57/EK irányelv VII. mellékletének 1. szakaszában foglalt paraméterek jegyzékét és, amennyiben indokoltnak tartja, ajánlásokkal élni a Bizottság felé.
            
         
               (2)
            
            
               A 2008/57/EK irányelv VII. mellékletének jelenlegi 1. szakasza olyan paramétereket is tartalmaz, amelyek nem járművekre vonatkoznak, s ezeket törölni szükséges.
            
         
               (3)
            
            
               Az említett melléklet 1. szakaszában felsorolt egyes paraméterek kifejezetten a járművek gördülőállományát alkotó alrendszert érintik. A paraméterek jegyzékében fel kell tüntetni a jármű mindazon paramétereit, amelyeket az üzembe helyezés engedélyezéséhez és a nemzeti szabályozás osztályozásához ellenőrizni szükséges. Így indokolt, hogy a jegyzékben helyet kapjanak a járművet alkotó egyéb alrendszerek paraméterei.
            
         
               (4)
            
            
               A 2008/57/EK irányelvet ennek megfelelően módosítani kell.
            
         
               (5)
            
            
               Az ebben az irányelvben előírt rendelkezések összhangban vannak a 2008/57/EK irányelv 29. cikkének (1) bekezdése alapján létrehozott bizottság véleményével,
            
         ELFOGADTA EZT AZ IRÁNYELVET:
   1. cikk
   A 2008/57/EK irányelv VII. mellékletének 1. szakasza helyébe ezen irányelv mellékletének szövege lép.
   2. cikk
   A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2010. július 19-ig megfeleljenek. Erről haladéktalanul tájékoztatják a Bizottságot.
   A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
   3. cikk
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   4. cikk
   Ennek az irányelvnek a tagállamok a címzettjei.
   
      Kelt Brüsszelben, 2009. október 16-án.
      
         
            a Bizottság részéről
         
         Antonio TAJANI
         
         
            alelnök
         
      
   
   
      (1)  HL L 191., 2008.7.18., 1. o.
   
      (2)  HL L 164., 2004.4.30., 1. o.
   
      MELLÉKLET
      
         „1.   Paraméterek jegyzéke
         
         
                     1.1.
                  
                  
                     Általános dokumentáció
                     Általános jellegű dokumentumok (például az új, felújított vagy korszerűsített járműnek és rendeltetésének a leírása, konstrukciójának ismertetése, a javításával, működésével vagy karbantartásával kapcsolatos információk, műszaki adatlapok stb.)
                  
               
                     1.2.
                  
                  
                     Szerkezetek és mechanikus alkatrészek
                     A járművek mechanikus egysége és kapcsolódási pontjai (köztük az ütközők és vontatókészülékek, átjárók), a járműszerkezet és -szerelvények (pl. ülések) szilárdsága, a terhelhetőség, a passzív biztonság (beleértve a belső és külső törésbiztonságot)
                  
               
                     1.3.
                  
                  
                     A vasúti pálya és a jármű kapcsolata, nyomtáv méretezése
                     A pályahálózathoz való kapcsolódás mechanikus pontjai (például a statikus és dinamikus jellemzők, a térközök és illesztések, nyomtáv, futómű stb.)
                  
               
                     1.4.
                  
                  
                     Fékberendezések
                     Fékezéssel kapcsolatos elemek (például csúszásgátlás, fékszabályozás, fékteljesítmény üzemi fékezéskor, vészfékezéskor és a rögzítőfék használatakor)
                  
               
                     1.5.
                  
                  
                     Személyszállítási elemek
                     Utaskényelmi szolgáltatások és utaskörnyezet (például ablakok, ajtók, csökkent mozgásképességű utasok szállításával kapcsolatos előírások stb.)
                  
               
                     1.6.
                  
                  
                     Környezeti feltételek és aerodinamikai hatások
                     A környezet járműre, illetőleg a jármű környezetre gyakorolt hatása (kitérve az aerodinamikai feltételekre, valamint egyrészt a járműnek és a vasúti rendszer pálya menti szakaszának, másrészt a járműnek és a külső környezetnek a kölcsönhatására)
                  
               
                     1.7.
                  
                  
                     Követelmények a külső figyelmeztetésre, jelzésekre, funkciókra és szoftverintegritásra vonatkozóan
                     Külső figyelmeztetések, jelzések, funkciók és a szoftver integritása, például a vonat működési jellemzőit, köztük az adatsínt befolyásoló biztonsági funkciók
                  
               
                     1.8.
                  
                  
                     Fedélzeti tápellátó és vezérlőrendszerek
                     A meghajtás, energiaellátás és vezérlés fedélzeti rendszerei, valamint a jármű energiaellátó hálózatra való csatlakozásának felülete, az elektromágneses összeférhetőség minden aspektusa
                  
               
                     1.9.
                  
                  
                     Személyzeti létesítmények, kezelőfelületek és környezet
                     A személyzet fedélzeti létesítményei, kezelőfelületei, munkakörülményei, munkakörnyezete (beleértve a vezetőfülkét, a vezető és gép kapcsolódási pontjait)
                  
               
                     1.10.
                  
                  
                     Tűzbiztonság és evakuálás
                  
               
                     1.11.
                  
                  
                     Karbantartás
                     A karbantartás fedélzeti eszközei és kezelőfelületei
                  
               
                     1.12.
                  
                  
                     Fedélzeti ellenőrzés-irányítás és jelzés
                     A biztonságot szolgáló összes fedélzeti berendezés, valamint a vasúti hálózaton közlekedésre jogosult szerelvények mozgását és annak pálya menti hatásait ellenőrző és irányító összes berendezés
                  
               
                     1.13.
                  
                  
                     Egyedi üzemeltetési követelmények
                     A járművek üzemeltetésére vonatkozó különleges követelmények (például korlátozott üzemmód, a jármű vontatása stb.)
                  
               
                     1.14.
                  
                  
                     Teherszállítási elemek
                     Teherszállítással kapcsolatos követelmények és környezeti feltételek (köztük a veszélyes áruk szállításához kifejezetten előírt eszközök)
                  
               A dőlt betűvel szedett magyarázatok és példák tájékoztató jellegűek, nem a paraméterek fogalommeghatározásai.”